TVRDOŠÍN. V skorých ranných hodinách sa horná Orava, časť dolnej i časť Kysúc ponorila do tmy. V dôsledku silného vetra a padajúcich stromov vypadli viaceré trafostanice. Energetici poruchy odstraňujú, kedy však bude možné spustiť elektrinu vo všetkých obciach, je zatiaľ otázne.
Bez elektriny
"Všetky výpadky sú spôsobené nepriaznivým počasím. Od rána fúka silný vietor, ktorý sa miestami mení na víchricu," uviedla Jana Bolibruchová zo Stredoslovenskej energetiky. "Oslabené a ťažkým snehom pokryté stromy padajú na elektrické vedenie a spôsobujú poruchy."
V súčasnosti je bez elektriny celá oblasť Oravíc, pod ktorú spadá 10 trafostaníc. Na dolnej Orave polámané stromy poškodili trafostanice v Zázrivej. Podľa slov J. Bolibruchovej energetici na odstraňovaní porúch stále intenzívne pracujú. Zatiaľ však nevedia presne určiť, kedy sa problémy podarí úplne odstrániť.
Zatiaľ bez vážnejších nehôd
Plné ruky práce mali v noci tvrdošínski hasiči. Za hustého sneženia mali tri výjazdy, na Oravskú priehradu a do Habovky. Museli odstraňovať spadnuté stromy, blokujúce hlavné cesty. "Včera bol cez deň pokoj, podobne to vyzerá aj dnes. Problémy sú najmä v noci, keď zosilnie vietor. Našťastie, pri dopravných nehodách sme zatiaľ zasahovať nemuseli," informovali nás hasiči. Ich slová ohľadom nehôd nám včera potvrdil aj Štefan Dlugoš z Okresného dopravného inšpektorátu v Dolnom Kubíne. "V utorok sme nezaznamenali žiadnu nehodu. V stredu sme boli pri jednej vo Veličnej a pri škodovej udalosti v Krušetnici."
Vodiči, hoci mnohí zatiaľ nemajú prezuté zimné pneumatiky, sa pravdepodobne snažia prispôsobovať rýchlosť počasiu a stavu vozovky.